
Hoc  argumentum  Dissertationis  meae  Inau- 
guralis  selegi,  non  ideo  quidem,  quia  speravi 

me  posse  aliquid  novi  adjicere  placitis  jam  ce¬ 
leberrimis  scriptoribus  illustratis  ac  confirma¬ 
tis,  sed  ideo  quia  volui  in  unum  brevem  con¬ 
spectum  quasi  colligere  praecipuos  generales 
morbos,  qui  nuper  primam  suam  sedem  in 
membranis  mucosis  habere  existimati  sunt ;  si- 
mulque  praecipua  argumenta  leviter  attin¬ 
gere,  quibus  sustenta  haec  opinio  ita  percre- 
buit.  Ubi  primum  quidem  publice  prolatum 

est  tot  morbos,  antea  idiopathicos  habitos,  ex 
membranis  mucosis  initium  suum  capere,  dic¬ 
tari  solebat  hanc  sententiam  vanam  nimisque 
contractam  esse  ;  neque  enim  has  membranas 
tam  diffusas  esse,  quam  ut  ad  eas  tam  multi, 
tamque  inter  se  diversi  morbi  referri  possent. 
Superaverunt  magna  ex  parte  hanc  oppugna¬ 
tionem  ulterior  ratio  atque  experientia  ;  quas 
quo  melius  proponam,  a  brevi  descriptione 
membranarum  mucosarum  incipiam. 

Textura  igitur  mucosa  est  velum  membra¬ 
nosum,  coloris  subalbidi,  semipellucidum  et 
sine  fibris  evidentibus.  Idem  parum  resiliens 
est ;  itaque  ubi  obducit  partes  quae  disten¬ 
tionem  subinde  patiuntur,  in  plurimas  rugas 
colligitur ;  ab  una  parte  glabrum  est,  multis¬ 
que  papillis  aut  villis  distinguitur,  ab  altera 
asperum,  partibusque  vicinis,  per  telam  cellu¬ 
losam  conjunctum.  At  ab  ea  parte  ubi  gla¬ 
brum  est,  multo  muco  oblinitur ;  qui  ab  exi¬ 
guis  folliculis,  quibus  ubique  scatet,  manare 
putatur.  Membranae  mucosae  reperiuntur 
autem  soliim  in  variis  viis  corporis,  quae  a  cu- 

ticula  continuantur ;  omnesque,  quotquot  sint, 
ad  duas  magnas  praecipuas  referri  possunt, 
quarum  reliquae  quasi  processus  tantum  sunt. 
Ex  his  altera  gastro-pulmonalis  vocatur,  al¬ 
tera  genito-urinalis.  Prior  autem  incipiens  a 
naribus  et  ab  ore,  inde  extenditur  per  varios 
sinus,  qui  cum  iis  commercium  habent,  perque 
varios  ductus,  qui  in  ea  se  aperiunt ;  atque  ita, 
ad  oculos  et  ad  aures,  ad  pulmonem  atque  ad 
ventriculum  continuatur  ;  indeque  producta 
in  intestina,  varios  ductus,  qui  in  haec  desi¬ 
nunt,  obducit,  tandemque  ad  anum  finitur. 
At  posterior  ab  urethra  inchoatur  ;  unde  ad 
vesicam  et  per  ureteres  ad  renem  tendit,  ita 
ut  ductus  omnes,  qui  in  his  partibus  finiun¬ 
tur,  simul  obducat :  in  foeminis  autem  prae¬ 
terea  per  vaginam  atque  vulvam,  indeque  per 
tubas  fallopianas  extenditur;  ubi  in  peritonaeo 
(solum  exemplum  in  corpore,  ut  credo,  ubi 
membrana  mucosa  in  serosam  desinit)  tan¬ 
dem  terminatur.  Nunc,  si  consideramus 
quanta  sit  simplex  longitudo  atque  extensio 
harum  partium  (ex  quibus  cellulae  aeris  so¬ 
lum  in  pulmone  existimantur  habere  decuplo 

aut  duodecupl5  ampliorem  superficiem  quam 
universa  summa  cutis  corporis,)  ad  hoc,  in 
quam  multas  rugas,  hae  membranae  ubique 
implicentur,  non  absimile,  credo,  videbitur 
harum  totam  aream  pariter,  si  non  magis,  am¬ 
plam  esse,  quam  ullius  alius  in  corpore  textu¬ 
rae  ;  et  si  simul  contemplamur,  quanto  magis 
hae  membranae,  quam  caeterae  partes,  inju- 
niis  noxiisque  pateant,  evidens  erit,  earundem 
vim,  in  morbis  excitandis,  necessario  gravissi¬ 
mam  esse.  Quod  attinet  ad  utilitates  harum 
membranarum,  praecipuae  manifeste  sunt  tu¬ 
eri  partes  quas  contegunt  a  contactu  re¬ 
rum  alienarum,  prohibereque  ne  inter  se  con¬ 
crescant.  Constat  tamen  proprietates  earum 
valde  diversas  esse  in  variis  partibus ;  alioque 
igitur  ut  aspectu,  ita  sensu,  eas  in  naribus 
frui,  alio  in  ore,  alio  in  larynge,  alio  in  ventri¬ 
culo  et  intestinis.  Per  has  omnes  autem,  non 
solum  mucus,  variaeque  secretiones  propriarum 
glandularum  assidue  effunduntur,  sed  exhala¬ 
tur  perpetuus  halitus,  perpetuaque  absorptio 
efficitur;  ut  graves  multiplicesque  dotes  mem¬ 
branarum  mucosarum  non  minus  notabiles 

sint,  quam  ingens  spatium  per  quod  exten¬ 
duntur. 

Postquam  igitur  haec  diximus  de  membra¬ 
nis  mucosis  generaliter,  proximum  est  ut 
praecipuos  morbos  generales,  qui  ex  sympa¬ 
thia  quadam  cum  his  incipere  videntur,  brevi¬ 
ter  proponam  ;  ac  primum  de  febribus.  Diu 
quidem  cognitum  est,  ab  initio  protinus  ho¬ 
rum  morborum,  membranas  mucosas  proprie 
laborare ;  veruntamen  a  clarissimo  Bboussais, 
si  non  primum,  certe  optime  demonstratum 
est,  febres  ab  his  male  se  habentibus,  initium 
suum  capere.  Non  ignoro  ab  aliis  febrem  in 
cerebro  primam  suam  sedem  habere  existi¬ 
mari  ;  ab  aliis  in  jecinore  ;  ab  aliis  ex  toto  ge¬ 
nerales  et  idiopathicas  esse ;  sin  vero  conside¬ 
rare  volumus,  ut  ea  signa  quae  febres  antece¬ 
dere  solent,  ita  causas  earum  excitantes,  reme¬ 
diaque  per  quae  optime  arcentur,  fieri  vix 
potest  ut  mihi  quidem  videtur,  quin  in  opi¬ 
nionem  de  hac  re  Bboussais  potissimum  de¬ 
scendamus.  Quid  enim  indicatur  a  nausea, 
summoque  fastidio  ciborum,  et  prava  eorum 

concoctione,  ab  albidis  linguae  sordibus,  malo¬ 
que  spiritus  odore,  ab  astricta  alvo,  et  in  epi¬ 
gastrio  dolore,  multisque  aliis  similibus  signis, 
a  quibus  febres  incipere  consueverunt,  nisi 
membranas  mucosas  proprio  modo  male  se 
habere.  Nihil  hic  dico  de  evidentibus  notis, 
aut  inflammationis,  aut  congestionis,  quae  post 
mortem  in  febribus  tam  saepe  reperiuntur  ; 
neque  de  vitiatis  secretionibus,  quae,  ut  pro¬ 
cedunt  febres,  ex  illis  tam  saepe  effunduntur ; 
etenim,  postquam  febris  semel  constituta 
est,  dubium  est  an  quae  reperiuntur  causa  an 
effectus  ejus  sint ;  fortasseque  primi  affectus 
membranarum  mucosarum  solhm  functiona- 
les  sunt,  itaque  nullum  manifestum  signum 
oculis  praebere  possunt.  At  non  solum  ante¬ 
cedentia  signa  febrium,  sed  causae  excitantes 
unde  proficisci  solent,  supra  dictam  opinionem 
optime  sustinere  videntur.  Ex  his  praecipuae 
sunt  frigus,  intemperantia,  -contagium ;  et  in 
quam  texturam  hae  causae  tam  evidentes  effec¬ 
tus  edunt,  quam  in  membranas  mucosas  ?  Soli 
primi  effectus  frigoris  sunt  actionem  cutis  im¬ 
pedire  ;  atque  ita  plus  sanguinis  ad  has  mem- 

branas  depellere,  quo,  pari  ratione  qua  halitus 
a  cute  imminuitur,  a  partibus  interioribus  ad¬ 
augetur.  Non  opus  est  dicere  quemadmo¬ 
dum  intemperantia  in  has  membranas  agat, 
ut  quod  omnibus  satis  evidens  sit ;  neque  ab¬ 
simile  est,  in  his  contagium  vires  suas  pri¬ 
mum  exercere.  In  iis  morbis  qui  maxime 
manifeste  contagiosi  sunt,  ut  variola,  ut  ru- 
beola,  ut  scarlatina,  ut  pertussis,  ita  rem  se  ha¬ 
bere  pene  certo  scimus ;  et  sive  per  cutem, 
sive  per  pulmonem,  contagium  febrium  cor¬ 
pus  intrat,  maxime  veri  simile  esse  videtur, 
idem  membranas  mucosas  initio  afficere.  Ul¬ 
timum  est  quaedam  remedia  febrium  prophy- 
lactica,  ad  corroborandam  Broussais  senten¬ 
tiam,  paucis  citare.  Nemo  quidem,  credo, 
ignorat  quantum,  ad  depellendum  febris  ini¬ 
tium,  valeat  saepe  vomitus ;  id  quod  praes¬ 
tare  videtur,  praecipue  membranas  mucosas 
detergendo :  parique  ratione  explicari  potest, 
quod  medicamenta  purgativa,  initio  febrium 
data,  (uti  a  clarissimo  Doctore  Hamilton 
optime  ostenditur)  tantopere  saepe  prosunt. 
Quod  si  frigidae  aquae  affusio  super  cutem 

febrem  decurtare  interdum  videtur,  lioc  for¬ 
tasse  praestat  ideo  solum  quia,  movendo  re¬ 
actionem  in  hac  parte,  membranas  mucosas 
liberat ;  hae  enim  si,  impedita  actione  cutis, 
ut  jam  dictum  est,  onerantur,  hac  adjuta,  ne¬ 
cessario  liberantur.  Supervacuum  esse  vide¬ 
tur  plura  in  hanc  partem  hic  subjicere :  illud 
soliim  dicam,  siqua  causa  est,  initio  febrium, 
suspicari  in  membranis  mucosis  aliquam  con¬ 
gestionem  sanguinis  (ut  semper  pene  est)  mis¬ 
sione  sanguinis  libere  utendum  esse ;  idque 
non  modo  in  febribus  continuis,  sed  in  inter¬ 
mittentibus  quoque.  Hoc  didici  ex  multis  ex¬ 
emplis  febrium  intermittentium,  quae  curata 
vidi  a  Doctore  Mackintosh,  atque  in  quibus 
sanguinis  detractio,  ubi  adhibita  fuit  paulo 
post  initium  febris,  plurimum  adjuvavit ;  sae- 
piusque  quam  semel  morbum  ex  toto  depel¬ 
lere  visa  est. 

Venio  nunc  ad  aliam  admodumque  notabi¬ 
lem  classem  febrium,  in  quibus,  scilicet,  erup¬ 
tio  super  cutem  certo  die  ostendere  se  solet. 
Ex  his  praecipuae  sunt  rubeola,  scarlatina, 

atque  variola,  quarum  omnium  prima  signa 
talia  sunt  ut  contagium,  unde  omnes  oriuntur, 
primam  suam  actionem  in  membranas  muco¬ 
sas  exercere  (uti  optime  ab  Harrison,  Al- 
cocK,  multisque  aliis  ostenditur,)  negari  vix 
possit.  Incipit  autem  rubeola  plerumque  ab 
epiphora,  coryza,  sternutatione,  tussi,  rauci- 
tate,  difficultateque  spirandi  ;  quae  omnia 
gravem  affectum  membranae  mucosae  ocu¬ 
lorum,  narium,  laryngis,  trachaeae  et  pulmonis 
manifeste  ostendunt  ;  neque  nisi  post  ali¬ 
quot  dies,  subsequitur  super  cutem  eruptio. 
At  in  scarlatina  primum  indicium  est  moles¬ 
tia  aliqua  folliculorum  mucosorum  unde  con¬ 
stant  tonsillae,  quae  rubent  tument  atque 
dolent,  tandemque  saepe  exulcerantur  ;  sic 
tamen  ut  cutis  affectus,  aut  omnino  nullus  sit, 
aut  certe  non  nisi  post  aliquod  spatium  super¬ 
veniat.  In  variola  autem  quod  primo  occurrit 
est  dolor  in  epigastrio  qui  compressione  multum 
intenditur ;  atque  cum  hoc  simul,  assidua  nau¬ 
sea,  saepeque  vomitus,  et,  si  puer  est  qui  affici¬ 
tur,  non  raro  convulsiones.  Quantum  hoc 
proximum  signum  ex  vitiis  membranarum 

mucosarum  saepe  pendeat,  erit  locus  postea 
dicendi ;  atque  interim  confitendum  est  quod 
coetera  omnia  ex  interna  tunica  ventriculi  male 
se  habente  videntur  proficisci.  Facta  autem 
semel  eruptione  super  cutem,  hanc  interiorem 
membranam  liberari  solere  omnibus  bene  cog- 
nituin  est.  Dixi  modo  hos  tres  morbos  ex 
proprio  contagio  omnes  nasci ;  atque  paulb 
antea,  contagium  fortasse  omnium  febrium 
in  membranas  mucosas  primum  operari.  Con¬ 
tra  hanc  opinionem  adduci  quidem  potest, 
quod  variolae  .virus  saepe  per  vulnus  in  bra¬ 
chio  in  corpus  inducitur  ;  verum  hoc  non  est 
firmum  argumentum  propriam  actionem  ejus 
non  esse  primum  in  membranas  mucosas.  No¬ 
vimus  enim  tartratem  antimonii,  si  in  venas 
corporis  infunditur,  aut  aloen,  si  super  cutem 
infricatur,'  non  minus  vomitum  aut  dejectio¬ 
nem  movere,  quam  ubi  per  os  assumuntur ; 
neque  specificam  actionem  multarum  aliarum 
rerum  ullo  modo  mutari,  propria  ratione  qua 
corpori  admoventur.  Sed  ut  variolam  omit¬ 
tamus,  contagium  rubeolae  optime,  ut  vide¬ 
tur,  corpus  intrat,  si  membranae  mucosae  pro- 

tinus  adhibetur ;  id  quod  repertum  est  a  ce¬ 
leberrimo  patre  professoris  nostri  Doctoris 
Home  ;  qui,  ubi  voluit  puerum  hoc  morbo 
afficere,  sanguinem  affecti  pueri  in  gossipium 
accipere,  idque  in  nares  prioris  inserere  solebat. 
Praeterea  primos  effectus  contagii,  unde  hi 
morbi  oriuntur,  in  membranas  mucosas  esse 
hinc  quoque  verisimile  est,  quod  multae  aliae 
eruptiones  super  cutem  oriri  solent  ex  causis 
quae  evidenter  membranam  mucosam  ventri¬ 
culi  et  intestinorum  primum  infestant.  Hu¬ 
jus  rei  bonum  exemplum  habemus  in  stro- 
phulo,  quo  recens  nati,  ex  malo  aliquo  prima¬ 
rum  viarum,  tam  saepe  vexantur ;  aliudque 
in  aphtha,  qua' pueri  paulo  majores,  plerumque 
ex  acore  ventriculi,  laborant,  neque  ab  ea  li¬ 
berantur,  nisi  iis  medicamentis  quibus  hic 
acor  depellitur.  Sed  optimum  omnium  ex¬ 
emplum  fortasse  urticaria  est;  quae  saepe, 
brevissimo  tempore  post  devoratum  aliquod 
quod  alienum  a  ventriculo  est,  totam  sum¬ 
mam  cutem  occupat :  multique  igitur  homi¬ 
nes  sunt,  qui  caseum,  multi  qui  conchylia, 
multi  qui  nuces  devorare  non  possunt,  quin 

protinus  hac  eruptione  tententur,  quam  tam 
diu  persistere  solet,  donec  res  perniciosa  sub¬ 
lata  est. 

Quod  attinet  ad  remedia  rubeolae,  scarlati¬ 
naeque  et  variolae,  haec  eadem  sunt  quae  in 
febribus  aliis  :  sic  tamen  ut  sciamus,  si  mor¬ 
bus  semel  confirmatus  est,  hunc  nullam  de- 
curtationem  admittere ;  solum  que  quod  prae¬ 
stare  medicus  potest,  esse  eundem  non  ad  ce¬ 
lerrimum,  sed  ad  felicissimum  finem  perducere. 

Alii  praecipui  morbi  qui  ex  vitiis  membra¬ 
narum  mucosarum  initium  suum  capere  vi¬ 
dentur,  sunt  hydrencephalus  acutus,  phthisis, 
tabes  mesenterica,  aliaque  mala  strumosa,  et 
denique  podagra.' 

Ex  his  primus,  qui  infantes  maxime  vexat, 
ab  optimis  recentibus  scriptoribus  a  Cheyne, 
Yeats,  Abercrombie,  aliisque,  in  duas  spe¬ 
cies  divisus  est,  idiopathicum  scilicet,  et 
symptomaticum ;  aestimatumque  est,  ex  de¬ 
cem  morbi  exemplis,  non  plura  quam  unum 

idiopathicum  esse,  dum  caetera  oimiia  symp¬ 
tomatica  sunt.  Sed  posterior  semper  pene 
in  membrana  mucosa  ventriculi  et  intestino¬ 
rum  primam  suam  sedem  habere  videtur ;  id 
quod  testantur  longa  vitia  harum  partium, 
quae  capitis  affectum  antecedere  solent ;  simul 
cum  sordida  lingua,  nausea,  ventris  doloribus, 
alvoque  astricta,  a  quibus  hydrencephalus 
acutus  incipere  consuevit.  Fortasse  minor 
modus  ejusdem  morbi  est  cephalalgia,  quae 
quam  saepe  in  adultis  ex  prava  conditione 
ejusdem  membranae  oriatur  omnibus  satis 
superque  notum  arbitror.  Creditur  vulgo 
hydrencephalus  habitum  strumosum  praeci¬ 
pue  infestare  ;  id  quod  fortasse  verum  est ; 
sed  struma  ipsa  a  Lloyd,  multisque  aliis  cla¬ 
rissimis  viris,  ex  membranis  mucosis  quodam¬ 
modo  vitiatis  oriri  existimatur.  Atque  cer¬ 
te  duae  formae  ejus,  eaeque  maximi  pestife¬ 
rae,  ad  has  membranas  manifeste  referri  pos¬ 
sunt  ;  phthisin  pulmonalem  dico  et  tabem 
mesentericam. 

Ex  his  posterior,  ut  satis  bene  cognitum  est. 


14  DE  MEMBRANIS  3IIJC0S1S  MORBISQUE 


constat  ex  tumore  et  exulceratione  glandula¬ 
rum  conglobatarum  in  mesenteria ;  qui  tamen 
affectus  fortasse  nunquam  oritur  nisi  ex  vi¬ 
tio  aliquo  membranae  mucosae  intestinorum  ; 
quo  fit  ut,  aut  ex  absorptione  corruptae  ma¬ 
teriae,  aut  ex  mera  irritatione,  proximae  glan¬ 
dulae  afficiantur,  plane  eodem  modo  quo  bu¬ 
bo  in  inguine  ab  ulcere  venereo  partium  ge¬ 
nitalium  excitatur.  Itaque,  ut  inquit  claris¬ 
simus  Broussais,  sectio  corporum  lioc  mor¬ 
bo  mortuorum,  semper  ostendit,  simul  cum 
corrupta  conditione  glandularum  ipsarum,  ali¬ 
quam,  aut  inflammationem,  aut  exulceratio¬ 
nem  tunicae  internae  intestinorum  ;  ita  ut  li¬ 
ceat  colligere  quod  “  Les  ganglions  du  me- 
“  sentere  ne  s’enflamment  que  par  feffet  de 
‘‘  fenterite,  et  cette  double  phlegmasie  con- 
“  stitue  le  carreau.” 

Idem  pene  de  phthisi  pulmonali  fortasse 
dici  potest.  Sub  hoc  morbo  tubercula  in  pul¬ 
mone  formantur ;  quae,  ut  multis  claris  viris 
placet,  nihil  aliud  sunt,  quam  glandulae  con¬ 
globatae,  in  strumoso  corpore,  ut  solent,  pau- 

Ium  ampliatae.  Hae  vero,  quamdiu  mem¬ 
brana  mucosa  pulmonis  bene  se  habet,  diu 
latent,  neque  aliquid  mali  movent  ;  quod  si 
vero  in  hac  aliqua  irritatio  nascitur,  uti  ex  ca- 
tarrho,  rubeola,  haemoptysi,  vel  iis  similibus 
morbis,  haec  irritatio  ad  tubercula  fertur,  quae 
protinus  inflammari  incipiunt,  citoque  ad  ex¬ 
ulcerationem  procedunt. 

/ 

Sequitur  podagra,  quae,  non  minus  quam 
praecedentes  morbi,  in  membranis  mucosis  in¬ 
choari  videtur.  Incipit  enim  semper  a  dys¬ 
pepsia,  etiam  ubi  regularis  est ;  et  si  aut  ato¬ 
nica  aut  retrograda  est,  omnia  pessima  ejus 
signa  excitare  solet.  Dici  quidem  potest 
quod  dyspepsia  constat  magis  ex  infirmitate 
tunicae  musculosae  ventriculi,  quam  ex  vitio 
aliquo  membranae  mucosae.  Veruntamen  a 
clarissimo  Parry,  atque  aliis,  haec  ipsa  infir¬ 
mitas  ventriculi  ex  congestione  internae  tu¬ 
nicae  ejus  proficisci  putatur;  eodem  modo 
quo  deficientes  vires  musculorum,  quibus  spi¬ 
ritus  efficitur,  creditur  a  Bree  ex  congestione 
membranae  muepsae  pidmonis  oriri. 

Itaque,  ex  signis  unde  incipiunt,  omnes 
proxime  dicti  morbi  ad  membranas  mucosas 
jure  referentur  ;  neque  minus  contemplatio 
causarum  quibus  protinus  excitantur,  remedi¬ 
orumque  quibus  optime  arcentur,  eandem 
opinionem  confirmat.  Aliqua  intemperantia, 
aut  frigus,  aliaeve  causae  quae  primum  in  has 
membranas  evidenter  agunt,  omnes  movere 
possunt;  omnesque,  qui  depelli  initio  pos¬ 
sunt,  iis  remediis  depelluntur,  quae  has  mem¬ 
branas  liberant  atque  corroborant,  praecipue- 
que  medicamentis  purgantibus  et  amaris. 

Proximum  est  ut  de  iis  morbis  nervosis  lo¬ 
quar,  qui  in  membranis  mucosis  primam  suam 
sedem  habere  videntur:  incipiam  autem  a 
morbis  spasmodicis  ;  hnemque  tandem  faci¬ 
am  pauca  de  mentis  affectibus  proponendo. 

'Jam  saepius  quam  semel  dixi  admodum 
verisimile  esse  primos  effectus  contagii  in 
his  membranis  occurrere,  subjecique  modb 
opinionem  Doctoris  Bref,  asthma  saepe 
originem  suam  habere  ex  congestione  mem- 

branae  mucosae  pulmonis.  Haec  igitur  si 
consideramus,  fieri  non  potest  quin  credamus 
pertussim  eandem  primam  sedem  habere : 
neque  enim  quo  modo  aliter  morbus  spasmo¬ 
dicus,  et  ideo  functionalis,  ex  contagio  oriri 
possit,  facile  est  intellectu ;  et  bene  notum 
est  quam  saepe  affectus  spasmodici  variorum 
musculorum  vitio  vicinae  membranae  muco¬ 
sae  excitentur.  Hujus  rei  familiare  exemplum 
habemus  in  cynanche  tracheali;  quae  tam 
saepe  spasmo  musculorum  glottidis  excitato, 
vitam  per  strangulationem  finit.  Plane  idem 
fortasse  de  hydrophobia  dici  potest ;  in  qua 
nuper  vomitoria,  oleumque  terebinthinae  a 
Satterley  et  Powell  tantopere  laudata 
sunt.  Neque  solum  propriarum  partium 
musculi,  sed  omnes  pene  in  corpore,  spasmo 
affici  possunt,  quoties  membrana  mucosa  ven¬ 
triculi  et  intestinorum  male  se  habet.  Quam 
saepe  epilepsia,  in  pueris,  evidenter  ex  vermi¬ 
bus,  aliave  causa  irritante  in  his  membranis, 
proficiscitur  :  ut  credibile  sit,  hunc  morbum, 
nisi  ubi  ex  malo  aliquo  organico  intra  calva¬ 
riam  oritur,  hic  semper  pen6  incipere ;  quam- 

vis  fortasse,  ubi  semel  corpus  occupavit,  ex 
sola  consuetudine  (veluti  alii  morbi  spasmodi¬ 
ci)  iterum  iterumque  redire  potest.  Hoc  mo¬ 
do  explicari  possunt  boni  effectus  qui  tam 
saepe,  ex  oleo  terebinthinae,  a  Latham  et 
Young  ita  laudato,  aliisque  validis  purganti¬ 
bus  remediis,  in  hoc  malo  oriuntur;  fortasseque 
corroborantia  ipsa,  ubi  prodesse  videntur,  ideo 
praecipue  prosunt,  quod  ventriculum  atque 
intestina  corroborant. 

Idem  pene  dici  de  hysteria,  choreaque,  et 
tetano  potest.  Ex  his  prima  a  clarissimo 
CuLLEN,  ex  congesta  conditione  membranae 
mucosae  vulvae  initium  suum  capere  existi¬ 
mata  est;  atque  ita  tempore  menstruorum 
maxime  urget,  remediisque  deplentibus  op¬ 
time  depellitur.  At  choream  saepe,  atque 
adeo  fortasse  semper,  ex  vitiata  conditione 
membranae  mucosae  primarum  viarum  origi¬ 
nem  suarn  habere,  nemo,  credo,  qui  Hoctoris 
Hamilton  librum  de  Medicamentis  Purgan¬ 
tibus  quam  levissime  legit,  negare  poterit. 
Ostendit  enim  ille  quam  incredibile  onus  ster- 

coris  in  puerorum,  hoc  morbo  affectorum,  in¬ 
testinis  saepe  reperiatur,  quantumque  boni 
semper  pene  oriatur,  ex  medicamentis  purgan¬ 
tibus,  in  magna  copia  diuque  adhibitis.  Quod 
attinet  ad  tetanum,  diu  quidem  putatum  erat 
trismum  nascentium  ex  intestinis  oriri  ;  sed 
primus,  ut  arbitror,  qui  tetanum  adultorum 
intestinorum  vitio  nasci  ostendere  voluit,  cla¬ 
rissimus  Abernethy  fuit ;  qui,  in  libro  illo 
quem  de  bis  vitiis  scripsit,  ubi  de  tetano  ex 
vulnere  oriente  loquitur,  hanc  quaestionem 
proposuit,  “  Quaenam  alvi  conditio  est,  inter 
vulnus  acceptum,  et  tetani  accessionem  ? 
Quod  argumentum  postea  prosequens,  inter 
alios,  Dixon,  reperit  hanc  pene  semper  perti¬ 
naciter  astrictam  esse,  omnesque  igitur  secre¬ 
tiones  vehementer  perturbatas.  Itaque  non 
quidem  alvus  astricta  ex  tetano,  uti  olim  cre¬ 
ditum  est,  sed  tetanus  ex  alvo  astricta  ple¬ 
rumque  oriri  videtur ;  fortasseque,  si  quid 
unquam  profuturum  est  in  hoc  terribili  malo, 
alvi  plena  purgatio  erit. 

At  praecipui  mentis  affectus  sunt  hypo- 

chondriasis,  melancholia,  mania  et  oneirody- 
nia.  Ex  his  primus  ita  cum  dyspepsia  ple¬ 
rumque  conjungitur,  ut  propemodum  idem 
morbus  saepe  existimetur,  et  dyspepsiam  ex 
congestione  membranae  mucosae  ventriculi 
saepe  oriri,  ex  testimoniis  clarissimi  Eoctoris 
Parry,  jam  proposui»  Hypochondriasis  au¬ 
tem  plerumque  a  mania  melancholiaque  ideo 
distinguitur,  quod  in  priore  dyspepsia  neces¬ 
sario  est,  in  posterioribus  non  est ;  at  si  id 
quod  nuper  dictum  est  de  his  proximis  mor¬ 
bis  fide  dignum  est,  hoc  discrimen  revera  non 
existit ;  omnesque  pariter  ex  vitiis  membrana¬ 
rum  mucosarum  ventriculi  et  intestinorum  nas¬ 
cuntur.  Jamdiu  quidem  cognitum  est  in  mania 
atque  in  melancholia  functiones  horum  orga¬ 
norum  vehementer  saepe  perturbatas  esse ;  sed 
creditum  est,  veluti  modo  de  tetano  dixi,  illam 
perturbationem  ab  affectu  mentis,  potius  quam 
hunc  ab  illa  oriri.  Tandem  autem  ostendit 
PiNEL,  postque  eum  Percival,  Halloran, 
Hill,  alii  que  plures,  haec  mala  primarum  via¬ 
rum,  omniumque  pene  secretionum  corporis, 
accessionem  insaniae  plerumque  antecedere ; 

quinetiam  affirmat  Hill  se  posse  venientem 
insaniam  pene  semper  praesagire  ex  proprio 
odore  halitus  oris,  aliarumque  secretionum. 
Neque  quidem  magis  absimile  esse  videtur 
Maniam  aut  Melancholiam,  in  adulto  corpore 
primam  suam  sedem  in  ventriculo  et  intestinis 
~  habere,  quam  in  infantili  hydrencephalum, 
id  quod  inter  omnes  pene  constat ;  et  cum 
effectus  dyspepsiae  in  excitando,  ut  vigilanti 
hypochondriasim,  ita  dormienti  oneirodyni- 
am,  omnibus  bene  notus  sit,  nulla  ratio  esse 
videtur,  cur  concedamus  alios  mentis  affectus 
ex  hac  causa  oriri,  alios,  eosque  simillimos, 
negemus. 

Hoc  modo  igitur  explicari  potest  cur,  ab 
antiquissimis  temporibus,  medicamenta  vomi¬ 
toria  et  purgantia  in  istis  morbis  tanta  laude 
semper  fuerint,  unde  vetus  proverbium,  quo 
insani  Anticyram  mandari  solebant,  propter 
copiam  hellebori,  qui  ibi  nascebatur ;  neque 
quidem  hodie  aliquod  remedium  novimus 
quod  saepius  quam  haec  respondet,  fortasse- 
que  si  satis  mature  adhiberenter,  dum  malum 

adhuc  functionale  solum  esset,  neque  praedis- 
positio  magna,  plerumque  valerent  ad  mor¬ 
bum  discutiendum. 

Atque  ita  quidem,  multo  magis  festinanter 
quam  argumenti  gravitas  postulavit,  praeci¬ 
puos  generales  morbos,  qui  ex  membranis  mu¬ 
cosis  male  se  habentibus  oriri  existimantur, 
prosecutus  sum.  Impedit  me  necessaria  bre¬ 
vitas  hujus  generis  disputationis  plura  de  sin¬ 
gulis  dicere  quam  quod  ex  toto  necessarium 
fuit ;  eadem  que  coegit  ut  quosdam  alios  mor¬ 
bos,  quos  eandem  originem  habere  verisimile 
est,  omnino  praetermittere.  Malim  tamen 
ab  aliqua  parte  deficere,  quam  nimia  prolixi¬ 
tate  molestus  esse,  idque  maxime,  cum,  ut 
initio  dixi,  satis  sciam  me  nihil  novi,  utcunque 
sim  longus,  esse  prolaturum. 

FINIS. 


Excudebat  Joannes  Moir,  182G. 

